LT Europos Sąjungos oficialusis leidinys L 163/22

KOMISIJOS SPRENDIMAS

2007 m. birželio 19 d.

dėl haloksifopo-R neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijų panaikinimo

(pranešta dokumentu Nr. C(2007) 2548)

(Tekstas svarbus EEE)

(2007/437/EB)

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,

kadangi:

(1) Direktyvos 91/414/EEB 8 straipsnio 2 dalyje yra numatyta, kad valstybė narė gali per 12 metų nuo pranešimo apie šią direktyvą registruoti dėl pateikimo į rinką augalų apsaugos produktus, kuriuose yra veikliųjų medžiagų, neįrašytų į šios direktyvos I priedą, ir kurie dvejus metus nuo pranešimo apie šią direktyvą dienos yra rinkoje, kol šios medžiagos bus laipsniškai tiriamos pagal darbo programą.

(2) Komisijos reglamentuose (EB) Nr. 451/2000 (2) ir (EB) Nr. 703/2001 (3) nustatytos Direktyvos 91/414/EEB 8 straipsnio 2 dalyje nurodytos darbo programos išsamios antrojo etapo įgyvendinimo taisyklės ir veikliųjų medžiagų, kurias reikia įvertinti siekiant jas įtraukti į Direktyvos 91/414/EEB I priedą, sąrašas. Tame sąraše yra haloksifopas-R.

(3) Haloksifopo-R poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal Reglamentuose (EB) Nr. 451/2000 ir (EB) Nr. 703/2001 išdėstytas nuostatas. Be to, šiais reglamentais skiriamos valstybės narės ataskaitų rengėjos, kurios pagal Reglamento (EB) Nr. 451/2000 8 straipsnio 1 dalies nuostatas Europos maisto saugos tarnybai (EMST) privalo pateikti atitinkamas vertinimo ataskaitas ir rekomendacijas. Danija paskirta ataskaitą apie haloksifopą-R rengiančia valstybe nare, o visa atitinkama informacija buvo pateikta 2003 m. lapkričio 21 d.

(4) Šią vertinimo ataskaitą valstybės narės ir EMST persvarstė ir 2006 m. liepos 28 d. pateikė Komisijai kaip EMST peržiūros išvadas dėl veikliosios medžiagos pesticido haloksifopo-R keliamo pavojaus vertinimo (4). Šią ataskaitą valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2006 m. lapkričio 24 d. pateikė kaip Komisijos haloksifopo-R peržiūros ataskaitą.

(5) Vertinant šią veikliąją medžiagą nustatytos kelios problemos. Gruntinio vandens užteršimo rizikos vertinimas negalėjo būti baigtas. Visų pirma buvo nustatyta, kad naudojant haloksifopą-R, kaip pateikė pranešėjas, atsirado metabolitų, kurie pasižymi patvarumu ir gali būti išplauti į požeminį vandens sluoksnį, tokiu būdu neigiamai paveikdami geriamą vandenį. Pranešėjo per įstatyme numatytus terminus pateikti duomenys nebuvo pakankami, kad būtų galima išspręsti šią problemą. Remiantis pateikta informacija, abejonės dėl pavojaus žinduoliams vertinimo liko nepaneigtos. Todėl remiantis turima informacija nebuvo galima daryti išvados, kad haloksifopas-R atitinka įtraukimo į Direktyvos 91/414/EEB I priedą kriterijus.

(6) Komisija paragino pranešėją pateikti savo pastabas apie peržiūros rezultatus ir apie tai, ar jis ketina toliau remti šios medžiagos įtraukimą. Pranešėjas pateikė savo pastabas, kurios buvo atidžiai išnagrinėtos. Tačiau nepaisant pateiktų argumentų, pirmiau minėtos abejonės liko nepaneigtos, o remiantis pateikta informacija atlikti ir per EMST ekspertų posėdžius apsvarstyti vertinimai neparodė, kad galima tikėtis, jog augalų apsaugos produktai, kurių sudėtyje yra haloksifopo-R, siūlomomis naudojimo sąlygomis iš esmės atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus.

(7) Todėl haloksifopas-R neturėtų būti įtrauktas į Direktyvos 91/414/EEB I priedą.

(8) Reikėtų imtis priemonių siekiant užtikrinti, kad galiojančios augalų apsaugos produktų, kurių sudėtyje yra haloksifopo-R, registracijos per nustatytą laikotarpį būtų panaikintos, nebeatnaujinamos ir kad nebūtų registruojami nauji produktai.

(9) Bet koks valstybės narės suteikiamas lengvatinis laikotarpis turimoms augalų apsaugos produktų, kurių sudėtyje yra haloksifopo-R, atsargoms sunaikinti, sandėliuoti, pateikti į rinką ir naudoti turėtų būti ne ilgesnis kaip dvylika mėnesių, kad šias atsargas būtų galima naudoti ne ilgiau kaip dar vieną auginimo sezoną.

(10) Šis sprendimas neapriboja galimybės teikti paraišką pagal Direktyvos 91/414/EEB 6 straipsnio 2 dalies nuostatas, siekiant įtraukti haloksifopą-R į šios direktyvos I priedą.

(11) Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ SPRENDIMĄ:

1 straipsnis

Veiklioji medžiaga haloksifopas-R nėra įtraukiama į Direktyvos 91/414/EEB I priedą.

2 straipsnis

Valstybės narės užtikrina, kad:

a) augalų apsaugos produktų, kurių sudėtyje yra haloksifopo-R, registracijos būtų panaikintos iki 2007 m. gruodžio 19 d.;

b) nuo šio sprendimo paskelbimo dienos augalų apsaugos produktai, kurių sudėtyje yra haloksifopo-R, nebūtų registruojami ar jų registracija nebūtų atnaujinama.

3 straipsnis

Bet koks valstybei narei suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kiek įmanoma trumpesnis ir baigiasi ne vėliau kaip 2008 m. gruodžio 19 d.

4 straipsnis

Šis sprendimas skirtas valstybėms narėms.

Priimta Briuselyje, 2007 m. birželio 19 d. Komisijos vardu Markos KYPRIANOU Komisijos narys

(1) OL L 230, 1991 8 19, p. 1. Direktyva su paskutiniais pakeitimais, padarytais Komisijos direktyva 2007/31/EB (OL L 140, 2007 6 1, p. 44).

(2) OL L 55, 2000 2 29, p. 25. Reglamentas su paskutiniais pakeitimais, padarytais Reglamentu (EB) Nr. 1044/2003 (OL L 151, 2003 6 19, p. 32).

(3) OL L 98, 2001 4 7, p. 6.

(4) EFSA Scientific Report (2006) 87, 1-96, Conclusion regarding the peer review of pesticide risk assessment of haloxyfop-R.